Porsche Cayenne

Η **Porsche Cayenne** είναι ένα πολυτελές crossover SUV αυτοκίνητο υψηλών επιδόσεων, που κατασκευάζεται από τη γερμανική αυτοκινητοβιομηχανία Porsche, από τον Δεκέμβριο του 2002 έως σήμερα, σε 3 γενιές, και έχει περιγραφεί τόσο ως πλήρους μεγέθους όσο και ως μεσαίου μεγέθους όχημα. Το όνομα του μοντέλου επελέγη από τον Γερμανό επιχειρηματία και ονοματολόγο Manfred Gotta, προήλθε από το κόκκινο πιπέρι Καγιέν, ενώ συμπίπτει και με την πόλη Καγιέν της Γαλλικής Γουιάνας, καθώς από την πόλη αυτή πήρε το όνομά του το πιπέρι Καγιέν.

Κατά την εισαγωγή της, στα τέλη του 2002, η Porsche Cayenne έγινε το πρώτο μοντέλο της Porsche με κινητήρα V8 από το 1995, όταν έληξε η παραγωγή της Porsche 928. Επίσης, έγινε το πρώτο SUV στην ιστορία της εταιρείας, η πρώτη Porsche με δυνατότητες κίνησης εκτός δρόμου μετά τα τρακτέρ Porsche Super και Porsche Junior, που είχαν αποσυρθεί από την παραγωγή το 1963, καθώς και η πρώτη στην ιστορία Porsche με 4 ή 5 (ανάλογα με τον ορισμό) πόρτες, αντί για 2. 

Η κύρια αγορά της Cayenne είναι οι Ηνωμένες Πολιτείες, αλλά γενικότερα σημειώνει διαχρονικά μεγάλη εμπορική απήχηση σε όλες τις αγορές διεθνώς. Αρχικά, ήταν το μοναδικό SUV και το best-seller στην παλέτα των μοντέλων της Porsche, αλλά από το 2014 η Cayenne πωλείται μαζί με ένα μικρότερο SUV της εταιρείας, την Porsche Macan, η οποία από το 2015, την πρώτη πλήρη χρονιά της στην αγορά, παραμένει σταθερά το πρώτο σε πωλήσεις μοντέλο της Porsche διεθνώς, ξεπερνώντας την προηγούμενη κάτοχο του τίτλου του best-seller της μάρκας, την μεγαλύτερη Cayenne.

## Βασικά στοιχεία

Διαχρονικά, σε όλες τις γενιές της, η Cayenne έχει εξελιχθεί από κοινού με την Volkswagen και συγγενεύει τεχνικά με το Volkswagen Touareg και τα Audi Q7 και Audi Q8, με αποτέλεσμα να έχει αυτοφερόμενο αμάξωμα (ενιαίο δομικό σύνολο, unibody). Τρεις γενιές του μοντέλου έχουν παραχθεί μέχρι σήμερα, με την πρώτη να κατασκευάζεται από τον Δεκέμβριο του 2002 έως τον Μάιο του 2010 και τη δεύτερη από τον Μάρτιο του 2010 έως τον Αύγουστο του 2017, ενώ η τρίτη αποκαλύφθηκε επίσημα στις 29 Αυγούστου 2017, σχεδόν ταυτόχρονα με την έναρξη της παραγωγής της μέσα στον ίδιο μήνα, και κυκλοφόρησε ως μοντέλο 2018.

Το αμάξωμα στις δύο πρώτες γενιές του, κατασκευάζονταν κυρίως στις εγκαταστάσεις της Volkswagen στην Μπρατισλάβα της Σλοβακίας, ενώ οι τελικές προσθήκες και ο τελικός τεχνικός έλεγχος γινόταν σε ένα εργοστάσιο που έχτισε η Porsche στη Λειψία, όπου ο κινητήρας, το κιβώτιο ταχυτήτων και όλα τα άλλα εξαρτήματα εγκαταστάθηκαν στο αμάξωμα. Τον Ιούλιο του 2013, η 500.000η Cayenne βγήκε από τη γραμμή παραγωγής στη Λειψία. Από τις 8 Ιουνίου 2015, ξεκίνησε επίσης παραγωγή και στη γραμμή παραγωγής στο εργοστάσιο της Volkswagen στο Οσναμπρύκ. Επιπλέον 20.000 μονάδες Cayenne συναρμολογήθηκαν εκεί. Για το σκοπό αυτό, η παραγωγή των μοντέλων Porsche Boxster και Porsche Cayman μεταφέρθηκε πίσω στο κύριο εργοστάσιο στο Zuffenhausen.

Ωστόσο, από την έναρξη της παραγωγής της τρίτης γενιάς, η συναρμολόγηση γίνεται εξ ολοκλήρου στη Μπρατισλάβα. Η τέταρτη γενιά της Porsche Cayenne θα εισαχθεί το 2025 ή το 2026 και θα είναι αμιγώς ηλεκτροκίνητη, αν και παράλληλα θα συνεχιστεί η παραγωγή και της τρίτης γενιάς.

Κατά την τυπική μόδα όλων των μοντέλων της Porsche, ο διακόπτης εκκίνησης όλων των Cayenne είναι στα αριστερά του τιμονιού. Αυτή η τοποθέτηση χρονολογείται από τις πρώτες ημέρες των αγώνων στο Λε Μαν (Le Mans), όταν οι οδηγοί έπρεπε στην αρχή, με το σήμα της εκκίνησης, να τρέξουν και να μπουν στα αυτοκίνητά τους, να ξεκινήσουν τον κινητήρα τους και να αρχίσουν τον αγώνα. Κατά συνέπεια, αυτή η τοποθέτηση του διακόπτη ανάφλεξης δίνει τη δυνατότητα στον οδηγό να ξεκινήσει το αυτοκίνητο με το αριστερό του χέρι, έχοντας βάλει ταυτόχρονα το δεξί χέρι στον λεβιέ ταχυτήτων, κερδίζοντας έτσι πολύτιμο χρόνο κατά την εκκίνηση.

Από την πρώτη στιγμή, η προσθήκη της Cayenne στην παλέτα της Porsche απεδείχθη σωστή κίνηση, καθώς το μοντέλο ήδη από τους πρώτους μήνες απέσπασε εγκωμιαστικά σχόλια από τον Τύπο αυτοκινήτου και το ευρύ κοινό για τους ισχυρούς κινητήρες της, το άριστο κράτημα και οδική συμπεριφορά της, τα εντυπωσιακά επίπεδα εξοπλισμού της, τον πολυτελή διάκοσμο στο σαλόνι της (είχε εξ αρχής στάνταρ δερμάτινο σαλόνι με δέρμα υψηλής ποιότητας) και τα υψηλά επίπεδα αξιοπιστίας της. Ως αποτέλεσμα, γνώρισε μεγάλη εμπορική απήχηση, αναλογικά με την υψηλή τιμή της, και μάλιστα τον Ιούλιο του 2013 η συνολική παραγωγή της έφτασε τα 500.000 αντίτυπα.

Επίσης, ήδη από τα πρώτα χρόνια παραγωγής της, εξελίχθηκε σε ένα status symbol, με εξαιρετικά υψηλό ίματζ, σε βαθμό που να θεωρηθεί, ήδη από την πρώτη γενιά του, ως το μοντέλο με τον άτυπο τίτλο «ο ηγέτης των SUV». Το εντυπωσιακό ήταν ότι, με όλα αυτά τα στοιχεία, ώθησε και άλλες εταιρείες πολυτελείας με πολύ υψηλότερη τιμολόγηση των μοντέλων τους, και επίσης κόντρα στην έως τότε παράδοσή τους, να δημιουργήσουν ακόμα πιο ακριβά και πολυτελή SUV, όπως την Rolls-Royce Cullinan, την Bentley Bentayga, την Lamborghini Urus και την Aston Martin DBX, τα οποία όμως απευθύνονται σε πολύ μικρότερο κύκλο υποψήφιων αγοραστών, λόγω των ασύλληπτα υψηλών τιμών τους.

## Πρώτη γενιά

### Λόγοι της δημιουργίας

Η εισαγωγή της πρώτης Cayenne αρχικά αναστάτωσε πολλούς καθαρόαιμους οπαδούς της Porsche και προκάλεσε προβληματισμό σε αρκετούς εκπροσώπους από τον Τύπο αυτοκινήτου, καθώς θεωρήθηκε τότε ως μια προσπάθεια να διευρύνει την απήχησή της εταιρείας σε εντελώς νέες κατηγορίες υποψήφιων αγοραστών, πέρα από τους σκληροπυρηνικούς οπαδούς της. Γενικώς αντιμετωπίστηκε τότε ως μια κίνηση ενάντια στην παράδοση της εταιρείας, η οποία έως τότε δεν είχε ποτέ εισάγει μοντέλο με πάνω από 2 πόρτες, και ήρθε σε αντίθεση με τις συνήθεις προσφορές της, με ελαφριά 2-πορτα σπορ αυτοκίνητα με τον κινητήρα πίσω, όπως η Porsche 911. Ωστόσο, η Porsche την θεώρησε αναγκαία, έχοντας αντιληφθεί ότι είχε γίνει πλέον επιτακτική η ανάγκη για ένα τρίτο μοντέλο, που θα μπορούσε να καταφέρει πολύ ευρύτερη αποδοχή και δημοτικότητα από τις Boxster και 911.

Στα μέσα της δεκαετίας του 1990, η Porsche έπρεπε να λάβει εκτεταμένες αποφάσεις για να εξασφαλίσει τη μακροπρόθεσμη επιτυχία της. Προηγουμένως, στις αρχές της δεκαετίας, η εταιρεία βρισκόταν σε μία από τις μεγαλύτερες οικονομικές κρίσεις στην ιστορία της: τα οικονομικά της ήταν στο κόκκινο και κατάφερε να πωλήσει μόνο 23.060 αυτοκίνητα το οικονομικό έτος 1991/92 (όταν το 1986 είχε πωλήσει 50 χιλιάδες αυτοκίνητα παγκοσμίως), ενώ για το έτος 1992 ανέφερε ζημιές 240 εκατομμυρίων γερμανικών μάρκων.

Η καθοριστική σωτήρια κίνηση ήταν η επιστράτευση του Wendelin Wiedeking, ο οποίος διέθετε έντονη διορατικότητα και φαντασία. Ο ίδιος, αφού έγινε εκπρόσωπος του διοικητικού συμβουλίου από τον Σεπτέμβριο του 1992 και στη συνέχεια πρόεδρος του διοικητικού συμβουλίου από τον Αύγουστο του 1993, αντέδρασε γρήγορα: βελτίωσε την παραγωγή, εξάλειψε ολόκληρα ιεραρχικά επίπεδα και εισήγαγε την Porsche Boxster, που απέβη τότε σωτήρια για την επιβίωση της εταιρείας.

Με την Porsche Boxster, που παρουσιάστηκε και κυκλοφόρησε το 1996, η Porsche κατάφερε να αντιστρέψει την κατάσταση, βγήκε από το ιστορικό χαμηλό των προηγούμενων ετών και φάνηκε τότε ότι εξασφάλισε οριστικά την επιβίωσή της. Αλλά γρήγορα έγινε σαφές στη διοίκηση ότι η Boxster δεν θα ήταν αρκετή. Μια ανάλυση που ανατέθηκε από το τμήμα του τότε Chief Sales Officer Χανς Ρίντελ (Hans Riedel), είχε αποδείξει ότι η θρυλική Porsche 911 και το νέο κεντρομήχανο μοντέλο από μόνα τους δεν θα ήταν σε θέση να οδηγήσουν την εταιρεία σε ένα ασφαλές μέλλον. Όπως ανέφερε το 2022 ο Anton Hunger, επικεφαλής επικοινωνίας του πρώην CEO Wendelin Wiedeking: «Οι άνθρωποι παρατήρησαν ότι τα σπορ αυτοκίνητα από μόνα τους έφταναν στα όριά τους στην αγορά. Το τμήμα πωλήσεων το είχε αποδείξει ξεκάθαρα με τη βοήθεια της έρευνας αγοράς. Μακροπρόθεσμα, η Porsche θα κατέληγε ξανά σε κατηφορική κλίση». Ως αποτέλεσμα, η εταιρεία στόχευσε σε περαιτέρω ανάπτυξη, πέρα από την κατηγορία των κλασικών σπορ αυτοκινήτων.

Για την «τρίτη Porsche», αρχικά εξετάστηκαν πέντε εναλλακτικές ιδέες οχημάτων, αλλά τελικά εξετάστηκαν σοβαρά μόνο ένα πολυτελές πολυμορφικό βαν (MPV) και ένα σπορ premium SUV. Η ιδέα του van απορρίφθηκε από τα εταιρικά στελέχη των ΗΠΑ, τη μεγαλύτερη αγορά της Porsche εκείνη την εποχή, καθώς είχε γίνει πλέον αντιληπτό ότι τα SUV εμπορικά είχαν αρχίσει «να παίρνουν το πάνω χέρι» έναντι των MPV.

Ο αποφασιστικός παράγοντας που ώθησε τότε την Porsche να προσθέσει ένα σπορ πολυτελές SUV, αντί να παρουσιάσει μια πολυτελή σπορ σεντάν λιμουζίνα (τελικώς όμως, το 2009 έγινε και αυτό, καθώς προσέθεσε τότε στην παλέτα της και την Porsche Panamera) ή ένα πολυμορφικό βαν (MPV) όπως είχε εξεταστεί επίσης τότε ως ενδεχόμενο, ήταν μια σχετική έρευνα αγοράς το 1996, που εντόπισε τότε 3 κρίσιμες παραμέτρους:

* Η ολοένα και μεγαλύτερη αύξηση της απήχησης των SUV, ιδίως στις Ηνωμένες Πολιτείες, την μεγαλύτερη αγορά της Porsche, αλλά και στην Ευρώπη.
* Το γεγονός ότι την τότε εποχή το 70% των ιδιοκτητών Porsche είχαν στην κατοχή τους τουλάχιστον δυο ακόμα αυτοκίνητα, με το ένα από αυτά να είναι συνήθως SUV, με αποτέλεσμα την απώλεια της ευκαιρίας για την Porsche να προσελκύσει τους πελάτες της σε αγορά επιπλέον μοντέλων της, χάνοντας έτσι πωλήσεις.
* Η εξέλιξη πολυτελών SUV από τους εγχώριους κατασκευαστές Mercedes-Benz, η οποία επρόκειτο σύντομα να εισάγει τη Mercedes-Benz M-Class W163, όπως και έγινε τον Σεπτέμβριο του 1997 στις ΗΠΑ (και στην Ευρώπη τον Μάρτιο του 1998), ενώ και η BMW είχε ήδη ανακοινώσει ότι είχε ξεκινήσει την πρότζεκτ για το πρώτο της SUV, την BMW X5 E53, που τελικώς εισήχθη τον Δεκέμβριο του 1999 στις ΗΠΑ (και στην Ευρώπη τον Μάιο του 2000). Αμφότερες μάλιστα ετοιμάζονταν να προσθέσουν SUV στην παλέτα των μοντέλων τους επίσης ενάντια στην έως τότε παράδοσή τους.

Ως αποτέλεσμα, η Porsche επέλεξε να εισέλθει στην κατηγορία των πολυτελών SUV. Κατά μια ιστορική ειρωνεία, ωστόσο, ο Ferry Porsche (1909 - 1998, γιος και διάδοχος του Φέρντιναντ Πόρσε / Ferdinand Porsche, ιδρυτή της Porsche) το είχε προβλέψει ήδη από το 1989: «Αν κατασκευάζαμε ένα όχημα εκτός δρόμου σύμφωνα με τις προσδοκίες ποιότητας και η Porsche ήταν γραμμένη στο μπροστινό μέρος, θα πωλούνταν επίσης».

Προκειμένου να μειώσει το κόστος εξέλιξης του νέου αυτοκινήτου, προτίμησε να συνεργαστεί με άλλη εταιρεία, μεγαλύτερου όγκου παραγωγής, και φυσικά κατά προτίμηση εγχώρια. Αρχικά, προσέγγισε τη Mercedes-Benz, που ήταν ήδη γνωστό ότι επρόκειτο να λανσάρει την M-Class W163 στην αγορά το 1997 και μάλιστα η ίδια συμφώνησε τότε ότι δεν ήταν αντίθετη στο να συμμετάσχει και η Porsche και να δώσει τις δικές της πινελιές. Σε αυτή τη φάση, η Porsche στόχευε να εξελίξει το SUV της ως ένα παρακλάδι υψηλών επιδόσεων της Mercedes-Benz. Η συνεργασία Porsche / Mercedes που συμφωνήθηκε το καλοκαίρι του 1996 αρχικά είχε προχωρήσει θετικά, αλλά αιφνιδίως κατέρρευσε στα τέλη του ίδιου έτους, λόγω διαφορετικών ιδεών σχετικά με την οικονομική σχέση μεταξύ των δύο εταιρειών.

Μετά από αυτή την ξαφνική εξέλιξη, η Porsche προσέγγισε την Volkswagen, η οποία είχε τότε επίσης αποφασίσει να δημιουργήσει το πρώτο της SUV στην ιστορία της, και που τελικώς εισήχθη στα τέλη του 2002 ως το Volkswagen Touareg, ταυτόχρονα με την Cayenne. Αν και η Volkswagen και η Porsche δεν ήταν ακόμη συνδεδεμένες σε έναν όμιλο εκείνη την εποχή (δείτε σχετικά εδώ πότε τελικώς συνέβη), ο τότε Διευθύνων Σύμβουλος της Volkswagen Ferdinand Piëch, εγγονός του ιδρυτή της εταιρείας Φέρντιναντ Πόρσε (Ferdinand Porsche), αναγνώρισε τις δυνατότητες μιας συνεργασίας και μόλις η Porsche παρουσίασε την ιδέα στη Volkswagen, τότε ο Ferdinand Piëch δήλωσε: «Μπορούμε επίσης να χρησιμοποιήσουμε ένα αυτοκίνητο σαν αυτό».

Τον Ιούνιο του 1997, ελήφθη η απόφαση να σχεδιαστούν οι Cayenne και Touareg μαζί στην πλατφόρμα Porsche ως μέρος του έργου που ονομάστηκε εσωτερικά «πρότζεκτ Κολοράντο», για κοινή εξέλιξη των δύο μοντέλων σε κοινή πλατφόρμα και με αρκετά κοινά μηχανικά μέρη. Οι δύο εταιρείες επωφελήθηκαν από αυτή τη συνεργασία κυρίως στο ζήτημα του κόστους, καθώς μέρος του κόστους ανάπτυξης έγινε εφικτό να κατανεμηθεί ομοιόμορφα σε όλα τα μοντέλα.
thumb|right|Το σαλόνι μιας Porsche Cayenne πρώτης γενιάς του 2007.

Το «πρότζεκτ Κολοράντο» εξελίχθηκε υπό άκρα μυστικότητα σχετικά με κάποιες από τις τεχνολογικές προδιαγραφές του και μάλιστα η Porsche ανακοίνωσε επίσημα μόλις το 1998 ότι αποφάσισε και αυτή να προσθέσει και ένα SUV στην παλέτα των μοντέλων της. Αρχικά μάλιστα είχαν εξεταστεί και 3 επιπλέον εκδοχές αμαξώματος: μια 7-θέσια εκδοχή με μακρύτερο μεταξόνιο, μια διαμόρφωση κουπέ, επίσης 5-πορτη αλλά με εμφανώς χαμηλότερο το πίσω μέρος, και μια καμπριολέ με βάση το αμάξωμα της κουπέ. Ειδικότερα η εκδοχή καμπριολέ, από την οποία κατασκευάστηκε 1 μόλις πρωτότυπο μοντέλο, που είχε κοινό σαλόνι με αυτό της Cayenne πρώτης γενιάς, απορρίφθηκε λόγω ενός φόβου των αρμόδιων της εταιρείας για ανεπαρκή χώρο για τα κεφάλια των επιβατών. Τελικώς, από τις 3 αυτές εκδοχές μόνο η κουπέ έφτασε στην παραγωγή και μόλις στην τρίτη γενιά της Cayenne, και μπήκε στην παραγωγή τον Μάρτιο του 2019, ως η **Porsche Cayenne Coupé** (δείτε τη σχετική ενότητα παρακάτω).

### Εισαγωγή
thumb|left|Porsche Cayenne Turbo πρώτης γενιάς.

Η πρώτη γενιά της Cayenne μπήκε στη μαζική παραγωγή τον Δεκέμβριο του 2002 και κυκλοφόρησε μέσα στον ίδιο μήνα στη Γερμανία, ενώ στα άλλα κράτη διεθνώς άρχισε να εξάγεται από τις αρχές του 2003. Για πολλά χρόνια μάλιστα, ήταν και το ταχύτερο SUV παγκοσμίως, στις εκδόσεις με τους κινητήρες V8, πριν εμφανιστούν ακόμα πιο ακριβά και πολυτελή SUV από άλλες και πιο «εξωτικές» εταιρείες. Λόγω της στάνταρ σύνθετης τετρακίνησης με δυναμικό επιμήκες κλείδωμα και της αερανάρτησης (η οποία όμως ήταν έξτρα στις βασικές εκδόσεις), το μοντέλο είχε επίσης και καλές δυνατότητες κίνησης εκτός δρόμου. Ωστόσο τα ελαστικά χαμηλού προφίλ που είχαν σχεδιαστεί για υψηλές ταχύτητες, κάποιες φορές, αναλόγως με τις συνθήκες, περιόριζαν κάπως τις ικανότητες κίνησης εκτός δρόμου σε σύγκριση με άλλα SUV.

Από την πρώτη στιγμή η Cayenne σημείωσε τεράστια εμπορική επιτυχία και δικαίωσε τις προσδοκίες της Porsche. Μάλιστα τα έτη 2003 και 2004 ήταν το πρώτο σε πωλήσεις μοντέλο της Porsche, παρά την υψηλή εμπορική τιμή της. Στα οκτώ έτη παραγωγής της πρώτης γενιάς, παρήχθησαν συνολικά 276.652 αντίτυπα. Το 40% των συνολικών πωλήσεων της Cayenne πρώτης γενιάς ήταν στη Βόρεια Αμερική.

### Κινητήρες (2002 - 2006)

*(Werksleistungssteigerung / εκδοχή υψηλότερης ισχύος του εργοστασιακού κινητήρα)

### Ανανέωση του 2007
thumb|right|Porsche Cayenne πρώτης γενιάς και Φάσης 2, του 2007, σε φωτογραφία την 1η Ιουλίου 2007, από τα πρώτα αντίτυπα που κατασκευάστηκαν μετά την ανανέωση που έγινε τον Δεκέμβριο του 2006 και κυκλοφόρησε τον Μάρτιο του 2007.

Στις 24 Φεβρουαρίου 2007, αποκαλύφθηκε μια σημαντική ανανέωση στην Cayenne, που τελικώς παρουσιάστηκε στο Σαλόνι Αυτοκινήτου της Γενεύης τον Μάρτιο, μαζί και με τη νέα έκδοση GTS. Ωστόσο, η παραγωγή της νέας εκδοχής είχε ξεκινήσει ήδη από τον Δεκέμβριο του 2006, ενώ μέσα στον ίδιο μήνα είχε λήξει η παραγωγή της προηγούμενης εκδοχής της Cayenne. Η νέα αυτή εκδοχή, που έγινε γνωστή ως η δεύτερη φάση της Cayenne πρώτης γενιάς, καθιέρωσε σημαντικές βελτιώσεις στο μοντέλο και, παράλληλα, αντιμετώπισε επιτυχώς κάποια ζητήματα αναξιοπιστίας που είχαν εμφανιστεί στην πρώτη φάση της πρώτης γενιάς και ιδίως στους κινητήρες V8 (σπάνια στις άλλες εκδόσεις).

Η εξωτερική εμφάνιση υπέστη ένα λίφτινγκ, με λίγο διαφορετικής σχεδίασης προβολείς, λίγο διαφορετικά μπροστινά μπροστινά και πίσω εξωτερικά πάνελ, νέους εξωτερικούς καθρέφτες, νέα μπροστινά πτερύγια, νέο πίσω σπόιλερ (αεροτομή), ενώ τα μπροστινά και πίσω φώτα του μοντέλου απέκτησαν τεχνολογία LED. Ο αεροδυναμικός συντελεστής μειώθηκε σημαντικά κατά 10%, από Cd 0,39 στο εντυπωσιακό για μεσαίο SUV 0,35 Cd, βελτιώνοντας έτσι τις επιδόσεις και την οικονομία καυσίμου.
[thumb|left|Porsche Cayenne (2007 - 2010) 3.6 λίτρων του 2009, στην [Αυστραλία.]]

Η δεύτερη φάση της Cayenne πρώτης γενιάς καθιέρωσε επίσης, εξ αρχής και ως στάνταρ σε όλες τις εκδόσεις, το σύστημα Active Cornering Roll Control (PDCC) που σταθεροποιεί το αυτοκίνητο σε στροφές υψηλής ταχύτητας, καθώς και αισθητήρες ανατροπής για ενεργοποίηση των πλευρικών αερόσακων τύπου κουρτίνας αν κρίνουν ότι η ανατροπή του οχήματος είναι αναπόφευκτη. Ο έξυπνος έλεγχος πρόσφυσης PTM (Porsche Traction Management), ο οποίος ξεκινά από μια στάνταρ κατανομή της ισχύος 38% μπροστά και 62% πίσω, έχει τη δυνατότητα να μεταβάλλει την παροχή ροπής αναλόγως με τις ανάγκες πρόσφυσης του κάθε άξονα.

Σε κατάσταση εσχάτης ανάγκης μάλιστα, το PTM είναι ικανό να κατευθύνει ακόμα και το 100% της ισχύος και της ροπής σε έναν από τους δύο άξονες. Φέρει επίσης αισθητήρες για τη μέτρηση της ταχύτητας του οχήματος, της πλευρικής επιτάχυνσης, της γωνίας διεύθυνσης και της θέσης του γκαζιού. Με όλες αυτές τις πληροφορίες, ο υπολογιστής γνωρίζει πλήρως τι κάνει το αυτοκίνητο διαρκώς. Το PTM αλληλεπιδρά επίσης με τον ηλεκτρονικό έλεγχο ευστάθειας PSM (Porsche Stability Management), ο οποίος διαθέτει και υποβοήθηση πέδησης. Το PSM παρεμβαίνει μόνο αν το αυτοκίνητο φτάσει σε επικίνδυνα φυσικά όρια.
thumb|right|Το πίσω μέρος της προηγούμενης Porsche Cayenne του 2009.

Ταυτόχρονα, τοποθετήθηκαν νέοι ή υψηλότερης ισχύος κινητήρες σε όλη την παλέτα. Η χρήση άμεσου ψεκασμού που καθιερώθηκε τότε, είχε ως στόχο να μειώσει την κατανάλωση καυσίμου κατά 8%. Σύμφωνα με ανακοίνωση της Porsche, σε συνδυασμό με τη βελτίωση της αεροδυναμικής είναι δυνατή έως και 15% λιγότερη κατανάλωση καυσίμου σε όλες τις εκδόσεις της Cayenne.

Από τον Αύγουστο του 2008, προσφέρθηκε εκ νέου η κορυφαία έκδοση Cayenne Turbo S. Ο κινητήρας της, που βασιζόταν σε αυτόν της Cayenne Turbo, έφτασε πλέον σε ισχύ 404 kW (550 hp), αλλά διατήρησε την ίδια οικονομία καυσίμου, λόγω ενός βελτιωμένου συστήματος εισαγωγής αέρα και καλύτερης ηλεκτρονικής χαρτογράφησης του κινητήρα, ενώ η μέγιστη ροπή του έφτανε πλέον τα 750 N·m. Επιπρόσθετα, το σύστημα ανθρακο-κεραμικών φρένων PCCB έγινε τότε διαθέσιμο στην Turbo S και μάλιστα για πρώτη φορά σε Cayenne.

Από τον Φεβρουάριο του 2009, η Cayenne άρχισε να προσφέρει και έναν κινητήρα ντίζελ, τον 3.0 λίτρων V6 turbodiesel της Volkswagen, ισχύος 176 kW (240 hp), ροπής 550 N·m και με στάνταρ αυτόματο κιβώτιο Tiptronic S. Η μέση κατανάλωση καυσίμου ήταν μόλις 9,3 λίτρα στα 100 χιλιόμετρα. Μάλιστα ήταν και ο πρώτος στην ιστορία κινητήρας ντίζελ σε μοντέλο της Porsche.

### Κινητήρες (2007 - 2010)


 Porsche Cayenne Turbo front 20080527.jpg|Porsche Cayenne Turbo του 2008
 Porsche Cayenne Turbo S.JPG|Porsche Cayenne Turbo S του 2009
 Porsche Cayenne GTS Design Edition 3.JPG|Porsche Cayenne GTS Design Edition 3 του 2009


## Δεύτερη γενιά

Η δεύτερη γενιά της Porsche Cayenne (958) παρουσιάστηκε τον Μάρτιο του 2010 στο Σαλόνι αυτοκινήτου της Γενεύης και κυκλοφόρησε σταδιακά στις αγορές μέσα στον Απρίλιο και στον Μάιο του 2010, ως μοντέλο της σεζόν (model year, έτος μοντέλου) του 2011. Για την προετοιμασία της κατασκευής του, το εργοστάσιο της Cayenne στη Λειψία, Γερμανία, έκλεισε προσωρινά τον Δεκέμβριο του 2009 για να επανεξοπλιστεί για τη συναρμολόγηση της δεύτερης γενιάς, μια διαδικασία που χρειάστηκε 2-3 μήνες.
thumb|left|Το πίσω μέρος της Porsche Cayenne S της απέναντι λεζάντας, πριν την ανανέωση του 2014.

Η υποδοχή της δεύτερης γενιάς από το κοινό ήταν και πάλι ενθουσιώδης, μολονότι πολλοί σχολίασαν αρνητικά τον σχεδιασμό των πίσω φώτων της αρχικής εκδοχής, πριν το λίφτινγκ του 2014, θεωρώντας τα περίεργα και αλλόκοτα ή ακόμα και άσχημα. Από την άλλη, η δεύτερη γενιά κέρδισε λίγο σε διαστάσεις, ενώ έφερε πιο λοξά μπροστινά και πίσω παρμπρίζ, πιο κεκλιμένη οροφή, με αποτέλεσμα μικρότερα πίσω παράθυρα, εξωτερικούς καθρέφτες οι οποίοι στηρίζονταν στις πόρτες, μπροστινά φώτα που βασίζονταν σε αυτά της Porsche Carrera GT, πίσω φώτα που επεκτείνονταν κατά ένα μέρος και στην πέμπτη πίσω πόρτα, φώτα LED που λάμπουν ακόμα και την ημέρα και ένα εντελώς νέο σαλόνι που έμοιαζε έντονα με αυτό του, νέου τότε, σεντάν Porsche Panamera.

Παρά τις αυξήσεις αυτές στον εξοπλισμό, η Cayenne του 2011 είχε σχεδόν 250 κιλά λιγότερο βάρος από την προκάτοχό της, καθώς είχε χρησιμοποιηθεί εκτενώς αλουμίνιο και μαγνήσιο στο αμάξωμά της. Επίσης, οι καλές ικανότητές της εκτός δρόμου διατηρήθηκαν και στη δεύτερη γενιά.

Όπως και στην πρώτη γενιά, προσφέρθηκε και στη δεύτερη γενιά ένας κινητήρας ντίζελ. Επίσης, για πρώτη φορά σε Cayenne, διατέθηκε και μια υβριδική έκδοση (αν και μια πειραματική υβριδική έκδοση είχε κατασκευαστεί και με βάση την πρώτη γενιά, χωρίς όμως να κυκλοφορήσει στην αγορά). Ωστόσο, οι Porsche Cayenne ντίζελ των σεζόν 2013 - 2016 και οι Porsche Macan ντίζελ (συνολική παραγωγή της έκδοσης ντίζελ: 09/2014–02/2018), ήταν μεταξύ των μοντέλων που επλήγησαν από το σκάνδαλο καυσαερίων του Ομίλου Volksagen με το γνωστό παράνομο λογισμικό, σκάνδαλο που αποκαλύφθηκε για πρώτη φορά στις 18 Σεπτεμβρίου 2015, με την πρώτη σχετική δημόσια ανακοίνωση. Κατά τη διάρκεια του σκανδάλου των εκπομπών, ξεκίνησαν έρευνες από την εισαγγελία της Στουτγκάρδης εναντίον μεμονωμένων υπαλλήλων της Porsche το 2017. Την ίδια χρονιά, η Porsche διατάχθηκε από τη Γερμανική Ομοσπονδιακή Αρχή Μεταφορών Αυτοκινήτων (KBA) να ανακαλέσει 21.500 οχήματα ντίζελ Cayenne και άλλα 60.000 οχήματα Cayenne και Macan το 2018. Σε όλα αυτά τα οχήματα, μπορεί να προκύψουν αυξημένες εκπομπές οξειδίων του αζώτου λόγω παράνομων διατάξεων αναστολής. Λίγους μήνες μετά από αυτό το αίτημα, η Porsche ανακοίνωσε τον Σεπτέμβριο του 2018 ότι αποφάσισε να καταργήσει σταδιακά την παραγωγή πετρελαιοκίνητων οχημάτων.

### Εξοπλισμός
thumb|left|Porsche Cayenne V6 Diesel Triptonic S 3.0 του 2015, μετά την ανανέωση.
thumb|left|Το πίσω μέρος της προηγούμενης Porsche Cayenne 3.0 V6 Diesel. Φαίνονται τα νέα πίσω φώτα της δεύτερης γενιάς, μετά την ανανέωση.

Η βασική Porsche Cayenne δεύτερης γενιάς της πρώτης σεζόν κυκλοφορίας της, δηλαδή του 2011, έφερε στάνταρ διζωνικό κλιματισμό με φιλτράρισμα του αέρα μέσα στο σαλόνι, δερμάτινο τιμόνι με ρύθμιση πάνω / κάτω και μέσα / έξω, το οποίο είχε και κουμπιά για το ραδιόφωνο, cruise control, πλήρως δερμάτινο σαλόνι με δέρμα υψηλής ποιότητας, ρύθμιση των μπροστινών καθισμάτων κατά 8 κατευθύνσεις, ένδειξη εξωτερικής θερμοκρασίας και σύστημα ανοίγματος όλων των γκαράζ. Η ανώτερη έκδοση Cayenne S προσέθετε διπλή ηλιοροφή και μνήμη θέσης του καθίσματος του οδηγού. Επίσης, η ακόμα πληρέστερη Cayenne GTS έφερε έξτρα κάμερα οπισθοπορείας, σύστημα προσέγγισης και ανοίγματος χωρίς κλειδί και σύστημα μνήμης. Η κορυφαίες εκδόσεις Cayenne Turbo και Cayenne Turbo S προσέθεταν σύστημα δορυφορικής πλοήγησης με αναγνώριση φωνής, προαιρετικό 4-ζωνικό κλιματισμό, θερμαινόμενα μπροστινά καθίσματα και κορυφαίο ηχοσύστημα με 10-δισκο CD-changer.

Οι κινητήρες V8 της Cayenne δεύτερης γενιάς ήταν κοινοί με της Porsche Panamera, αν και ειδικότερα στην Cayenne είχαν ενισχυθεί για ακόμα καλύτερη επιτάχυνση, έχοντας μεγαλύτερη ιπποδύναμη και ροπή, καθώς και ισχυρότερη ηλεκτρονική τεχνολογία injection, για καλύτερες επιδόσεις.

### Ανανέωση του 2014

Τον Οκτώβριο του 2014, η Porsche Cayenne δεύτερης γενιάς υπέστη μια εκτενή ανανέωση, με εμφανέστερη διαφορά τα λεπτότερα και εμφανώς πιο ελκυστικής σχεδίασης πίσω φώτα της, ως απάντηση στα αρνητικά σχόλια του κοινού για το αρχικό σχήμα τους. Επίσης, το μοντέλο απέκτησε νέα μπροστινά φτερά και καπό, μπροστινά φώτα ημέρας, νέο τιμόνι, πιο σπορ σχεδίασης, και νέο πίσω προφυλακτήρα. Ταυτόχρονα, έγιναν και σημαντικές αναβαθμίσεις στους κινητήρες της, καθώς και στον εξοπλισμό της.

## Τρίτη γενιά

Η τρίτη γενιά της Porsche Cayenne παρουσιάστηκε επίσημα στις 29 Αυγούστου 2017 σε μια σχετική εκδήλωση στη Στουτγκάρδη, ενώ ακολούθησε και η διεθνής πρεμιέρα της στο Σαλόνι Αυτοκινήτου της Φρανκφούρτης τον Σεπτέμβριο του 2017.
[thumb|left|Το σαλόνι μιας [Πλευρά οδήγησης|δεξιοτίμονης Porsche Cayenne S του 2018.]]

Βασίζεται στην πλατφόρμα MLB του Ομίλου Volksagen, την οποία μοιράζεται με πολλά άλλα πολυτελή crossover SUV που παράγονται από τον Όμιλο Volkswagen, συμπεριλαμβανομένων των Volkswagen Touareg, Audi Q7, Audi Q8, Bentley Bentayga και Lamborghini Urus.

Για αυτή τη γενιά, η Cayenne δεν μοιράζεται πλέον τον σχεδιασμό στις πόρτες με το Volkswagen Touareg. Σύμφωνα με τον Stephan Lenschow, διευθυντή προϊόντων αμαξώματος της Cayenne, αυτό επιτρέπει στην Porsche να δώσει στην Cayenne ένα ντιζάιν που μοιάζει εντονότερα με το «Coke bottle styling» (η αισθητική που παραπέμπει στο σχήμα του μπουκαλιού της Coca-Cola). Η Cayenne έλαβε επίσης ένα επανασχεδιασμένο μπροστινό μέρος με μεγαλύτερες εισαγωγές αέρα, πιο εμφανείς πτυχές κατά μήκος του καπό και χαμηλότερη γραμμή οροφής για να ευθυγραμμίσει το στυλ της με την Porsche 911. 

Το μεταξόνιο της τρίτης γενιάς παρέμεινε αμετάβλητο ως προς αυτό της δεύτερης γενιάς, αλλά το συνολικό της μήκος αυξήθηκε ελαφρά κατά 6,3 εκατοστά, ενώ και το πλάτος της αυξήθηκε κατά 4,4 εκατοστά, πλησιάζοντας οριακά τα 2 μέτρα. Το ύψος της μειώθηκε ελαφρά κατά 9 χιλιοστά και ο αεροδυναμικός συντελεστής Cd είναι στο 0,35. Χαρακτηριστικά είναι τα εντελώς νέας αισθητικής πίσω φώτα, που εκτείνονται σε όλη την πέμπτη πίσω πόρτα.
[thumb|left|[Πλευρά οδήγησης|Δεξιοτίμονη Porsche Cayenne V8 Turbo Automatic Coupe 4.0 του 2019 στο Ηνωμένο Βασίλειο.]]

Τον Μάρτιο του 2019, μπήκε στην παραγωγή και η εκδοχή **Porsche Cayenne Coupé**, που είναι επίσης 5-πορτη, αλλά με εμφανώς χαμηλότερο το πίσω μέρος της, και κυκλοφόρησε παράλληλα με την στάνταρ εκδοχή αμαξώματος.

Η Cayenne Coupé κυκλοφόρησε τον Μάιο του 2019, αρχικά στις εκδόσεις Cayenne Coupé, Cayenne Coupé S και Cayenne Coupé Turbo. Τον Αύγουστο του 2019, προστέθηκαν οι υβριδικές εκδόσεις Cayenne Coupé E-Hybrid και Cayenne Coupé Turbo S E-Hybrid. Τον Ιούνιο του 2020, παρουσιάστηκε και η Cayenne Coupé GTS.

### Ασφάλεια

Στα τεστ πρόσκρουσης του ανεξάρτητου οργανισμού Euro NCAP (Πρόγραμμα αξιολόγησης νέων μοντέλων της Ευρώπης) το 2017, η Porsche Cayenne τρίτης γενιάς απέσπασε την μέγιστη διάκριση των 5 αστέρων στα τεστ πλαγιομετωπικής και πλευρικής πρόσκρουσης, καθώς και πλευρικής πρόσκρουσης σε κολώνα, όπως και για όλα τα συστήματα ασφαλείας που διέθετε στάνταρ. Το μοντέλο της δοκιμής ήταν μια αριστεροτίμονη Porsche Cayenne 3.0 diesel του 2017 και κατάφερε τα εξής ποσοστά:

* Συνολική προστασία επιβατών = 
* 95% με 36,2 πόντους στην προστασία ενηλίκων,
* 80% με 39,6 πόντους στην προστασία ανηλίκων,
* 62% με 7,5 πόντους για τα συστήματα ασφαλείας που διαθέτει στάνταρ και
* 73% με 30,8 πόντους στην προστασία πεζών, σε προσομοίωση πρόσκρουσης με πεζούς.

### Ανανέωση του 2023
Τον Απρίλιο του 2023, η Cayenne τρίτης γενιάς έλαβε μια ανανέωση. Οι αλλαγές περιλαμβάνουν μια νέα διάταξη ταμπλό, παρόμοια με αυτή του Taycan, έναν πλήρως ψηφιακό πίνακα οργάνων 12,6 ιντσών και μικρές αισθητικές αλλαγές στο καπό, τους προβολείς, τους προφυλακτήρες, τα φτερά και το πορτμπαγκάζ.

Οι προβολείς Matrix LED έγιναν πλέον στάνταρ σε όλη την παλέτα των εκδόσεων, ενώ οι μονάδες HD Matrix LED είναι προαιρετικές. Το HD Matrix LED είναι εξοπλισμένο με δύο μονάδες υψηλής ευκρίνειας και περισσότερα από 32.000 pixel ανά προβολέα, ενώ η ακρίβεια pixel των προβολέων επιτρέπει τον επιλεκτικό αποκλεισμό εξαρτημάτων μεγάλης σκάλας.

## Τέταρτη γενιά

Η τέταρτη γενιά της Cayenne παρουσιάστηκε επίσημα στις 19 Νοεμβρίου 2025, αποκλειστικά με ηλεκτρικό σύστημα μετάδοσης κίνησης με μπαταρία, και με την επίσημη ονομασία **Cayenne Electric**. Οι παραγγελίες ξεκίνησαν αμέσως.

Από την έναρξη της παραγωγής, είναι διαθέσιμη σε δύο παραλλαγές: **Electric** και **Turbo Electric**. Και οι δύο έχουν στάνταρ τετρακίνηση. Προσφέρεται και πακέτο εκτός δρόμου, με επιπλέον κόστος. Η μέγιστη ικανότητα ρυμούλκησης είναι 3.500 κιλά. Ο αεροδυναμικός συντελεστής Cd της τέταρτης γενιάς ανακοινώθηκε επίσημα ότι είναι 0,25 - νούμερο εντυπωσιακό για SUV.

Αν και η τέταρτη γενιά της Porsche Cayenne είναι αμιγώς ηλεκτροκίνητη, ωστόσο παράλληλα με αυτήν θα συνεχίσει να διατίθεται και η τρίτη γενιά, καθώς ο Oliver Blume, Διευθύνων Σύμβουλος της Porsche AG, δήλωσε τον Ιούλιο του 2024 ότι η Cayenne τρίτης γενιάς «θα αναβαθμιστεί περαιτέρω και θα συνεχίσει να προσφέρεται παράλληλα με την τέταρτη, πλήρως ηλεκτρική γενιά».

## Αναφορές


## Βιβλιογραφία
* Agethen, Thomas; Walter, Sigmund: «Typenkompass Porsche. Personenwagen seit 1948». Motorbuch Verlag, Stuttgart 2003, ISBN 3-613-02157-9.
* Bongers, Marc: «Porsche. Serienfahrzeuge und Sportwagen seit 1948». Motorbuch Verlag, Stuttgart 2004, ISBN 3-613-02388-1.
* Morris, Raymond. «2014 Porsche Cayenne Platinum Edition Review». izmoStudio.
* 
* Chapman, Giles (2005). SUV: The World's Greatest Sport Utility Vehicles. London: Merrell Publishers. ISBN 1858942748.
* 
* Henshaw, Peter (2005). The Ultimate Guide to SUVs and Off-Road Vehicles. Edison, NJ, USA: Chartwell Books. ISBN 0785818200.
* Kittler, Eberhard (2005). Deutsche Autos [German Cars] (in German). Vol. Offroader und SUV - seit [since] 1945. Stuttgart:  Motorbuch Verlag. ISBN 361302490X.
* Ludvigsen, Karl (2019). Porsche: Excellence Was Expected – Book 3: Comeback (1982-2008) (All new ed.). Cambridge, MA, USA: Bentley Publishers. ISBN 9780837617725.
* Ludvigsen, Karl (2019). Porsche: Excellence Was Expected – Book 4: 21st Century (2002-2020) (All new ed.). Cambridge, MA, USA: Bentley Publishers. ISBN 9780837617732.

## Πηγές
* Γνωριμία με την Porsche Cayenne (4Τροχοί - Δεκέμβριος 2002)
* Γνωριμία με την Porsche Cayenne 3.2 V6 (4Τροχοί - Ιανουάριος 2004)
* Δοκιμή της Porsche Cayenne S (4Τροχοί - Ιανουάριος 2004)
* Γνωριμία με την Porsche Cayenne Turbo S (4Τροχοί - Μάρτιος 2006)
* Γνωριμία με την Porsche Cayenne μετά την ανανέωση (4Τροχοί - Φεβρουάριος 2007)
* Σύντομη δοκιμή της Porsche Cayenne S (4Τροχοί - Απρίλιος 2007)
* Γνωριμία με την Porsche Cayenne GTS (4Τροχοί - Δεκέμβριος 2007)
* Γνωριμία με την Porsche Cayenne δεύτερης γενιάς (4Τροχοί - Ιούνιος 2010)
* Δοκιμή της Porsche Cayenne S Hybrid δεύτερης γενιάς (4Τροχοί - Νοέμβριος 2011)
* 2003 - 2007 Porsche Cayenne by consumerguide.com (αμερικανικών προδιαγραφών)
* 2008 - 2010 Porsche Cayenne by consumerguide.com (αμερικανικών προδιαγραφών)
* 2011 - 2014 Porsche Cayenne by consumerguide.com (αμερικανικών προδιαγραφών)
* Porsche Cayenne by edmunds.com (αμερικανικών προδιαγραφών)
* Η προέλευση: Γιατί η Porsche ανακοίνωσε ένα SUV το 1998 (στα γερμανικά)
* Η «τρίτη Porsche» – μια μεγάλη ιστορία επιτυχίας (στα γερμανικά)

## Εξωτερικοί σύνδεσμοι

* Η επίσημη Ελληνική ιστοσελίδα της Porsche, με όλα τα μοντέλα της.
* Η επίσημη Γερμανική ιστοσελίδα της Porsche Cayenne. 

Cayenne
Κατηγορία:Αυτοκίνητα πολυτελείας
Κατηγορία:Γερμανικά αυτοκίνητα
Κατηγορία:Αυτοκίνητα SUV